***Psalam 51* za Svena**

Zatvorih oči da slika izblijedi, pustih suzu koja ne vrijedi. U kostima me kukavički strah zazebe. Na poljanama mojih želja cvatu cvjetovi slobode. Dodirnem ih rukom pa ju nedostojna sklonim. Kada bih mogla ubrati samo jednu stapku... Podjarmljena mi ramena ne mogu više nositi glave, a bezvoljne me misli guraju u ponor. No, grešno je tijelo nedostatno da presudi duši. Tako svakog dana umire prokletnik...

*Tebi, samom Tebi ja sam zgriješio…*

Tebi, koji mi osloncem bijaše i u tami i u svjetlu. Tebi, koji mi dade novi smisao. Tebi ja ne pružih ruke da dopadnem se tlačiteljima ubogih. Pa tako postadoh slaba, najslabija duša što besciljno lutaše ovim svijetom.

Zvao se Sven, bio mi je prijatelj. Imao je bolesnu ruku kojom se nije mogao koristiti, a u školi su ga zvali „Jednoruki”. Nije mu to smetalo jer, kako je govorio, imao je drugu ruku. Došao je u naš razred krajem školske godine i sjeo do mene, na mjesto djevojke koja zbog bolesti nije bila taj dan na nastavi. Ljubazno se smiješio krivim zubima i rukovao sa mnom lijevom rukom. „Kako smiješno”, pomislih, „tko se još tako službeno rukuje u srednjoj školi, a da pritom nema pokretnu desnu ruku?” E, pa rukuje se Sven svijetle kose i zelenih očiju. Rukuje se Sven čiju ni bolesnu ruku nisam zaslužila.

*Operi me potpuno od nepravde moje,*

*i očisti me od grijeha moga.*

Želim biti oprana zaboravom, želim biti smirena oprostom. Grijeh moj tišti mi prsa toliko snažno da se ne usudim disati. Grijeh koji isprva bijaše malen, ali postade velik u cipelama onih što ga nošahu svakog dana.

Snježni pokrov donio je val hladnoće, a Sven i ja postali smo nerazdvojni. Omiljena zabava na autobusnoj stanici bila je grudom naciljati nečiju glavu. Za posljedice se nije marilo. Sven i ja došli smo pješke iz škole i iz prikrajka promatrali snježno ludilo koje je zahvatilo naše vršnjake. Najednom je poveća „bomba” snijega eksplodirala na mome licu. Posve nenadano srušila me na pod kao da me ubola oštra santa leda. Sven je hrabro viknuo prema napadaču želeći me obraniti. „Ispričaj se, pogodio si je ravno u lice, mogao si je jače ozlijediti!” Hrabar i pošten, a uvijek miran i spreman zauzeti se za druge. Takav je moj Sven. Samo što više nije moj.

*Poškropi me izopom da se očistim,*

*operi me, i bit ću bjelji od snijega!*

Duša mi je grešna jer ne ustadoh protiv zala. Ruku svoju ne podignuh za one koji ne mogahu. Samo nijema stojim pred nepravdom svijeta dok plješćem progoniteljima dostojanstva. Ukrali su ti snove o životu, a ja sam im držala stražu. Nisam vrijedna zvati se prijateljem tvojim. O, nisam vrijedna ni da me slugom zoveš.

Nisam bila najpopularnija osoba u razredu, često nisam bila pozvana ni na zajednička druženja. Ali, bila sam dobro jer sam imala Svena. Svijet je uz njega opet bio u bojama cvijeća. Zašto me morao obraniti? Zašto nije mogao jednostavno biti kukavica? Nakon što se neustrašivo suprotstavio mome napadaču, na Svena je navalila horda muškog ega u odijelu testosterona potaknuta smijehom gladne publike. „Gle, tko se to usuđuje obratiti mi se − Jednoruki”, rugao se napadač. „Ajde, ne cvili, nije joj ništa, sreća pa imaš tu jednu ruku kojom ćeš joj zaliječiti rane, ali pokušaj nešto niže od tog lica, ako me kužiš.” Udarac lijevom rukom u lice. Crvenilo. Bijes. Tutanj. Hvatanje. Krik.

*Ne odbaci me od lica Svojega…*

Ne odvraćaj pogled svoj od mene kao što sam ja odvratila svoj od tebe. Grešna sam i omržena. Kukolj u žitu ovoga svijeta. Snage nemah da zaštitim prijatelja svoga. Žeteoci mira ne poželiše moga roda. Licemjerna mi duša moli za oprost. Ali kako da se iskupim za pregorku uvredu ovu?

„Držite ga, dečki! Da vidimo je li takvo muško kakvim se prikazuje!” Svena su svukli. Gol je stajao na autobusnoj stanici, a njegove gaće zapalili su oni što uvijek kraj sebe imaju upaljač. Upirali su prstom u njega i izrugivali mu se. Grudali su ga kuglama snijega pokušavajući pogoditi bolno mjesto. Stajao je posramljeno na hladnoći. Ni suze nije pustio, ali pognuo je glavu. Nisam mu pomogla kada su me njegove oči dozivale. Fotografirali su ga, a ja nisam podigla ni glas na njih. Ja nisam prijatelj, ja sam samo ambalaža prijateljstva. Nisam ga zaogrnula jaknom pomoći. Nisam mu pružila nijednu od svojih ruku, a on je meni dao jedinu što je imao.

*Čisto srce stvori mi, Bože…*

Nedostojna sam moliti te za oprost i zazivati ime tvoje, ali srce moje vapi za tobom, želi da nova mladica nikne u starom korijenu. Mladica pravednosti i hrabrosti, mladica oprosta i mira. Smiluj se grešnici… Raskajnici svojoj daj odrješenje, prijatelju moj, nikada te više neću napustiti. Želim opet biti radosna dok gledam te oči u oči…

Otišao je. Već je novi snijeg navalio na kućne pragove, a studeni vjetar nije mi donio ni glasa o njemu. U sigama što vise s krova i sada vidim njegovo lice. Zbunjeno, povrijeđeno. O, kad bih ga barem mogla zagrliti. Kad bi mi barem mogao oprostiti. S njim su otišle sve najljepše boje cvijeća, svi albumi uspomena i sva budućnost. Ovo raskajano srce umire ponovno svakog dana. Na ivici života čekam svako jutro da ponovno brojim korake u beznađe.

*Evo, grešan sam već rođen,*

*u grijehu me zače majka moja.*

Prokletstvo je moje sjeme ljudsko, srž kobna i srce nemilosrdno. Posadit ću sjeme zdravo koje će rasti, a odsjeći ruku koja u meni izaziva sablazan. Ako te sretnem na njivama oprosta, pružit ću ti svoju lijevu ruku jer ona je sada sve što imam.

\* citati preuzeti iz *Biblije* (*Psalam 51*)

Anja Petrinec